Die nuwe verbond - www.bybelkennis.co.za
Die belofte van God aan Israel wat of voor vernietiging staan of reeds vernietig is. In Jeremia 1:10 kry Jeremia die opdrag om nasies en koninkryke af te breek en uit te roei, om te vernietig en plat te slaan, te bou en te vestig. Dit tyd om te bou en te vestig het uiteindelik aangebreek. Die tyd het aangebreek en God gaan Israel en Juda weer vol maak met mense en diere. Die tyd om af te breek en uit te roei, om te vernietig en plat te slaan, is verby. Nou kan Israel en Juda weer opbou en plant.
Wie was verantwoordelik vir die probleme? Nou is dit nie meer reg om die voorvaders vir die probleme wat die huidige geslag ondervind, te blameer nie: Elke mens sal oor sy eie sonde sterf: wie groen druiwe eet, se tande sal stomp word. Die idee van kollektiewe skuld of korporatiewe verantwoordelikheid word nie juis deur die moderne mens aanvaar nie. Ons glo elkeen is verantwoordelik vir wat hy doen. In die Bybel is daar min ondersteuning vir die idee dat individuele verantwoordelikheid die norm vir menslike gedrag is. Ons is vir mekaar verantwoordelik – as een ly, ly almal.
As ons individuele verantwoordelikheid vir ons eie dade sou aanvaar, sal dit die wêreld ‘n beter plek maak? Jeremia sê nee. Ons sal maar min verandering sien. Ons moet op die optrede van God vertrou sonder wie ons pogings maar min gaan beteken. Maar ons glo dat ons die bul by die horings moet pak.
God sê duidelik dat die ou verbond se tyd verby is. Dit het misluk, want die voorvaders het die verbond verbreek al was Ek getrou aan hulle. Dan: Dit is die verbond wat Ek in die toekoms met Israel sal sluit, sê die Here: Ek sal my woord op hulle harte skryf en dit in hulle gedagte vaslê. Ek sal hulle God wees en hulle sal my volk wees. ‘n Man sal nie meer vir sy buurman of vir sy broer voorhou: “Jy moet die Here dien” nie, want almal sal My dien, klein en groot sê die Here. Eers na God se hartchirurgie op elkeen van ons sal God ons oortredings vergewe en nie meer aan hulle sondes dink nie. Daardie tyd moet nog kom, maar dit sal sekerlik kom. Intussen moet ons steeds die woord van God verkondig en mense van sy liefde vertel.
Ons kan nie mense verlos nie – dit het God reeds gedoen. Jeremia se woorde is dus hoop en ‘n waarskuwing. Doen die werk van God, maar laat Hom toe om sy eie oes in te samel.
Laaste 7 Dae: 4,654
Laaste 30 Dae: 20,166
Laaste 365 Dae: 402,582